CIIYO 2
Ino Lesa Wancinencine Ngani?
1. Ino nceebo nshi cakulambila Lesa?
Lesa wancinencine ngo wakalenga shintu shoonse. Taacite matalikilo alimwi alaakunoolikobo muyayaya. (Kulumbaisha 90:2) Makani abotu acanika mu Baibo akaswa kuli Lesa. (1 Timoti 1:11) Mukwiinga Lesa wakatupa buumi ngotweelete kulambilabo eenka.—Amubelenge Ciyubululo 4:11.
2. Ino nji mibo nshi njaacite Lesa?
Taakuwo muntu wakabono Lesa mukwiinga ngu Mushimu, uko nkokwaamba ayi mibo yakwe ilinditeewo pa mibo ya shilengwa shoonse pa cishi. (Joni 1:18; 4:24) Nacibi boobo, inga twashiba mibo njaacite Lesa kwiinda mu shintu nshaakalenga. Na twabona shisepo shipusenepusene a maluba shilatondesha ayi ngu Lesa wa lusuno a busongo. Kukomena kwa cishi aliculu akwalo kulatondesha ayi ulicite nkusu.—Amubelenge Bene Loma 1:20.
Inga tweyiilawo ashimwi pa mibo yakwe Lesa kwiinda mukubelenga Baibo. Baibo ilatwaambila shintu nshayanda a nshaapatite, nshaacita ku bantu, a mbwasebensesha mibo yakwe na twacita shibiibi nabi shibotu.—Amubelenge Kulumbaisha 103:7-10.
3. Sa Lesa ulicite liina?
Yesu wakaamba ayi: “NoBeeshiwesu nomuli kwiculu, alilemekwe liina lyanu.” (Mateyo 6:9) Nacibi ayi Lesa ulicite shimwi shakumushibilaako, ulicitebo liina lyomwi. Mushobo womwi awomwi ulicite bwa kulyaamba. Mu Cilenje lilaambwa ayi Yehova.—Amubelenge Kulumbaisha 83:18, NW.
Liina lyakwe Lesa mu ma Baibo aanji bakalikushamo a kubikamo Mwaami nabi Lesa. Ono Baibo ndiyakalembwa, liina lyakwe Lesa lyakalingaamo pafwafwi amankanda 7,000. Yesu wakashibisha bantu liina lyakwe Lesa ndyaakalinga kubeisha pali nguwe.—Amubelenge Joni 17:26.
4. Sa Yehova ulatulama?
Sa kufula kwa mapenshi kulatondesha ayi Lesa taatulami? Bantu bamwi balaamba ayi Lesa ulatupensha kwaamba ayi atusunke, ono ubo mbubeshi.—Amubelenge Jemusi 1:13.
Lesa wakatondesha bantu bulemu ndyakabapa cipo ca kulisalila. Sa inga tatumulumbi Lesa kwiinda mukusalaawo kumusebensela? (Joshuwa 24:15) Ono bantu baanji balasala kunoocita shibiibi ku bantu bamwi, aboobo bantu baanji balapenga. Lesa cilamucisa na wabona bantu kabalyatililwa.—Amubelenge Matalikilo 6:5, 6.
Yehova ngu Lesa utulama. Ulayanda ayi tunokala katusangalete. Onoono ulaakumana mapenshi a kunyonyoola bamucita shibi. Pacecino ciindi nkooli mulandu Lesa ngwasuminishisha mapenshi kutolelela paciindi ciniini. Mu Ciiyo 8, tulakwiiya pa mulandu uyo.—Amubelenge 2 Pita 2:9; 3:7, 13.
5. Ino inga twasena buyani pafwafwi kuli Lesa?
Yehova ulatwaambila ayi inga twasena pafwafwi anguwe kwiinda mu mupailo. Ulisuni bantu womwi awomwi. (Kulumbaisha 65:2; 145:18) Ulayandisha kulekelela bantu. Ulabona ndi tweelesha kucita shimusangalasha, nacibi ayi cimwi ciindi tulaalilwa. Nacibi ayi tatumaninitewo, inga twacinkonsha kuba bashicibusa bakwe Lesa.—Amubelenge Kulumbaisha 103:12-14; Jemusi 4:8.
Mukwiinga Lesa wakatupa buumi, tulyeelete kumusuna kwiinda muntu wumwi uli oonse. (Maako 12:30) Ndi mutotondesha lusuno kuli Lesa kwiinda mukwiiya pali nguwe a kucita nshomutokwiiya, mulakusena pafwafwi anguwe.—Amubelenge 1 Timoti 2:4; 1 Joni 5:3.
AMWIILEWO ASHIMWI
MAKANI ABOTU KUSWA KULI LESA!
Sa Lesa Ulicite Liina?
Lesa uleetwa meena abulemu aanji, mbuli Shinkusu, Mulengi, alimwi Mwaami. Vidyo iyi itokwaamba sha liina lyakwe Lesa licanika shiindi 7,000 akwiindaawo muBaibo.
som_Latn bem_Latn bem_Latn bem_Latn bem_Latn bem_Latn bem_Latn pap_Latn bem_Latn bem_Latn pap_Latn bem_Latn bem_Latn bem_Latn bem_Latn bem_Latn bem_Latn run_Latn tum_Latn pap_Latn bem_Latn